陪林守遊南湖月下歌
作者：王質
朝代：宋

paragraphs: 紫霄峰頭雲破湧明月，翠華洞裏烟冷生清風。
水光上下相映碧，小舟飛入玻瓈中。
荷露白凝珠，蓼花紅綴米。
沈沈水晶宮，金波幾千里。
君不見風流太守醉似泥，倒著接䍦騎馬歸。
南湖風月君不知，問君何似高陽池。
翡翠杓，金叵羅，勸君一杯酒，聽我南湖歌。
清風明月萬古長如此，有酒不樂將奈何。